
Kulgu tänav J2 maaüksuse 
munitsipaalomandisse taotlemine
ja sihtotstarbe määramine 
1. Asjaolud ja menetluse käik 
Võttes aluseks Narva linna tööstuspiirkonna linnaosa üldplaneering, mis on kehtestatud  Narva Linnavolikogu 21.10.2010.a otsusega nr 143, moodustatakse uus maaüksus pindalaga 5960 m2 ja sihtotstarbega transpordimaa. Narva Linnavalitsuse 23.01.2013.a korraldusega nr 62-k antud maaüksusele on määratud aadress Narva linn, Kulgu tänav J2. Moodustataval maaüksusel on planeeritud uus sõidutee. Antud teelõigu abil pikendatakse olemasolevat Kulgu tn 16 ja Puuvilla tn 3//5 vahelist tupikteed, et tagada liiklus veoautodele Kulgu tänavast Kadastiku tänavani. Maa-ala, kuhu on planeeritud teerajatis ei ole Narva linna omandis seetõttu ei ole linnal võimalik alustada ehitustöödega.
Sõidu-, jalgratta- ja kõnniteede ehitamine ja rekonstrueerimine on planeeritud Narva linna arengukavas aastaseks 2008-2017 (kinnitatud Narva Linnavolikogu 26.09.2007 määrusega nr 36). 
Kuna Vabariigi Valitsuse 02.06.2006.a määruse „Maa munitsipaalomandisse andmise kord“ §6 lõike 1 kohaselt taotletakse maa munitsipaalomandisse volikogu vastava otsuse alusel tuleb vastu võtta otsus Kulgu tänav J2 maaüksuse pindalaga 5960 m2 linna munitsipaalomandisse taotlemise kohta.

Vabariigi Valitsuse 23.10.2008 määruse nr 155 „Katastriüksuse sihtotstarvete liigid ja nende määramise kord” §2 punkti 2 kohaselt tuleb nimetatud maaüksusele määrata maa sihtotstarve.

2. Õiguslikud alused
2.1 Maareformi seaduse § 25 lõige 1 sätestab, et munitsipaalomandisse antakse tasuta maareformi seaduse paragrahvis 28 nimetatud maa.
2.2 Maareformi seaduse § 28 lõige 2 kohaselt antakse munitsipaalomandisse maad, mis on vajalik kohaliku omavalitsusüksuse ülesannete täitmiseks ja arenguks.

2.3 Kohaliku omavalitsuse korralduse seaduse § 22 lõike 1 punkti 37 kohaselt kuuluvad volikogu ainupädevusse muud seadusega antud küsimused.
2.4 Juhindudes  maakatastriseaduse § 18 lõikest 6, Vabariigi Valitsuse 02.06.2006.a määrusest nr 133 “Maa munitsipaalomandisse andmise kord”, Vabariigi Valitsuse 23.10.2008 määrusest nr155 „Katastriüksuse sihtotstarvete liigid ja nende määramise kord”, Narva Linnavolikogu 21.10.2010 otsusega nr 143 kehtestatud Narva linna tööstuspiirkonna linnaosa üldplaneeringust, Narva Linnavolikogu 26.09.2007 määrusega nr 36 kinnitatud Narva linna arengukavast aastaseks 2008-2017.
3. Otsus
3.1 Taotleda Narva linna munitsipaalomandisse Kulgu tänav J2 maaüksus (lisa 1), ligikaudse pindalaga 5960m2. 
3.2 Määrata Kulgu tänav J2 maaüksusele katastriüksuse sihtotstarbeks transpordimaa (007;L).
4. Rakendussätted
4.1 Linnavalitsusel esitada keskkonnaministrile eelmainitud maaüksuse munitsipaliseerimiseks taotlus koos kõigi vajalike lisamaterjalidega.

4.2 Vabariigi Valitsuse jaatava vastuse korral moodustada linnavalitsusel eelmainitud maaüksuse katastriüksus, kinnitada piirid ja esitada katastritoimik registreerimiseks Maa-ameti Ida-Viru    katastribüroosse.

4.3 Otsus jõustub teatavakstegemisest.

4.4 Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates teatavakstegemise päevast.

